
Традиционен спортен ден в парк „Кайлъка“

Всяко лято, по инициатива на Общинска организация на СИБ-Плевен, в парк „Кайлъка” се провежда спортен празник. В него взеха участие членове от всички дружества, за информация те са 14 . Броят на участниците тази година бе общо 181 човека. Най-много, 57 са тези от дружество „Юнско въстание“, гр.Славяново, 40 участника, а от дружествата в селата, от 5 до 10 члена. Те се бяха организирали да дойдат с автомобили. Прекрасно е , че са дошли, за да се разнообразят, да се срещнат със свои познати от други дружества, да се повеселят сред природата. Спортните игри се провеждат традиционно до Детския кът в парка. Така бе и тази година.
   Игрите винаги са подбирани според възможностите на хората с увреждания, от които не малко с  двигателни проблеми. В състезанието по надбягване при момичета класацията е следната: 1-во място-Цветанка Ангелова, 2-ро място-Ани Карамфилова, 3-то място-Веска Дюлгерова. При момчетата: 1-во място-Юлиян, 2-ро място-Атанас, 3-то място-Иван Мирославов. В състезанието по надбягване с помощни средства, бастун: 1-во място-Йорданка Йорданова, дружество с. Ясен, 2-ро място-Тодорка от дружество с. Брестовец, 3-то място-Йорданка Калаксъзова дружество гр. Славяново. Най-големи са емоциите, когато се провежда играта „Стрелба в цел“. След като си беше подсигурила първото място Цецка Кънева от дружество „Юнско въстание“, за останалите места в класирането се наредиха осем участнички  с равен брой точки-48. Всички продължиха да хвърлят топките за доуточняване на резултатите и така една по една отпадаха, докато на финала останаха само две-Върбинка и Теменужка. Крайно класиране: 1-во място Цецка Кънева от дружество „Юнско въстание“, 2-ро място Теменужка от дружество „Дружба“, 3-то място Върбинка от дружество с. Мечка. Отборното класиране по дружества е: 1-во място- дружество „Юнско въстание“ Плевен, 2-ро място- дружество с. Ясен, 3-то място дружество гр. Славяново. Разбира се, че имаше и награди, макар и символични, те са спомен от този прекрасен, изпълнен с емоции ден. С пожелание за успешна и ползотворна съвместна работа между регионалното и общинското ръководства на СИБ-Плевен беше представена новата председателка на РО на СИБ Плевен г-жа Анелия Гачева, която бе избрана на 21 май 2019г. Повече от участниците се отправиха на разходка и обяд в парк „Кайлъка“. С голямо съжаление установихме, че поддръжката на пътя до язовир „Тотлебенов вал” е занемарена- подрязване на дървета и храсти за добра видимост на пътни знаци и мантинели.

   На 29 юни 2019 организирахме еднодневна екскурзия до гр. Трън по случай Празника на киселото мляко. Участници в нея имаше от дружествата на ЖК „Сторгозия“, ЖК „Дружба“, с. Горталово и „Юнско въстание“. Винаги на екскурзия е весело и приятно.

   Животът в нашите дружества е бил винаги пълноценен и разнообразен, изпълнен с интересни случки и събития. Всяка година на празника на с. Ясен, нашето дружество, с председател Павлина Ицова, участва в „Продавалницата“ с вкусни, ръчно приготвени от тях самите торти, пасти, пити, баници. По своята същност това бяха истински кулинарни шедьоври. Получените парични средства са за дружеството. С голямо внимание и загриженост към хората се отнася кмета на селото-г-н Йото Добрев, като ремонтира и обнови клуба на хората с увреждания и пенсионера. В дружество с. Тученица, с председател Мариана Луканова, отбелязаха 15 години от основаването му. На тържеството бяхме с кметския наместник г-жа Наталия Тодорова и председателя г-жа Анелия Гачева. Събирането премина с весело настроение, с пожелание за здраве и дълголетие. С Анелия Гачева посетихме дружеството в с. Бохот. На срещата с Изпълнителното бюро присъства и кмета на селото г-н Цветан Кънев. С негова финансова помощ членовете на дружеството бяха на семинар в курорта”Шипковски минерални бани”, след което продължиха към гр. Брацигово, родното място на г-н Кънев. Всички останаха много доволни от видяното и преживяното през тези няколко дни. Винаги отзивчивата и усмихната тяхна председателка Марияна Кутева, е готова да помогне на всеки от тях.

   Не може да не отбележим и едно мило тържество, проведено в дружеството на СИБ и пенсионера в ЖК” Сторгозия”, което е единствено по своя характер в живота на дружеството ни. Става дума за отбелязване на Златната сватба на Кина и Стоян Цировски. При организирането на това прекрасно събитие в клуба Активни помощници бяха Анита Митева, Организатор на клуба, Анелия Гачева , председател на СИБ и Светла Флорова, председател на пенсионерите. Върху сватбения килим бяха разпръснати цветя, имаше много букети, сватбен ритуал с пръстени, брачно свидетелство и много подаръци. Отново цялото семейство и ние съпреживяхме ритуала по венчавката на съпрузите. С пожелание за здраве и още много години съвместен съпружески живот. Прекрасно нали! И от нас, бъдете здрави и заедно още много години! Тези пожелания отправям и ас- Шопова към с-во Цировски и към ръководството в клуба на хората с увреждания и пенсионерите.  В дружеството има създаден квартет „Веселяк“, чиито участнички са много весели и усмихнати жени. Под ръководството на г-жа Мария Павлова, съвместно с читалище „Цветан Спасов“ участват в различни фестивали и концерти в страната и печелят различни награди.

   Ощетено остана дружество „Плевен Център“, чийто клуб беше затворен и в момента срещите се правят по домовете на членовете на СИБ. Там председател е г-жа Валерия Енчева. В това дружество е певческа група „Северняшки ритми“, която е завоювала много отличия и награди от различни фестивали. Те работят съвместно с читалище „Пробуда 1990“, чието ръководство е направило много за издръжката на групата. „Северняшки ритми“ се представиха отлично тази година на събора край манастира „ Св. Св. Петър и Павел”, гр. Лясковец, който се проведе под егидата на Балкантон. Продължавайте все така!

   Тази година се навършват 30 години от създаването на СИБ. Клубния живот ще бъде пот това мото. На дружествата, които ще вземат участие в многожанровия фестивал в гр. Перник желая успех!

Рени Шопова
Председател Общинска организация СИБ-Плевен

85 години Съюз на глухите в България

Уважаеми членове на Съюза на глухите в България, на 12 юли тази година Съюзът на глухите в България отбеляза 85 години от своето основаване. Този юбилей за нас днес е повод за най-голяма гордост! 85 години за една организация са достойно много, това е приблизително век! Когато през 1934 година една група млади, будни и интелигентни глухи хора са направили свое сдружение, сигурно са имали надеждата, че то ще пребъде в годините. Не са сгрешили! Защото всички наши поколения оттогава и досега са верни на техните завети. А именно, да бъдем заедно, да търсим пътя си достойно и винаги да вярваме в себе си! Тази вяра дава сила и на нас сега, на поколението, което живее и работи в 21 век. Съюзът на глухите в България в последните години извоюва действително забележителни успехи. Младите хора, които застанаха начело в ръководството на СГБ, доказаха нашите възможности да вървим напред. На първо място нека изтъкнем, че ние от Съюза на глухите в България, наскоро предложихме законопроект за официално признаване на българския жестов език. И той ще се случи, въпреки всички предизвикателства на времето, въпреки тромавата реакция на държавните и други институции. Закон ще имаме до 2020 година! Изборът е наш. Вече имаме, ние, глухите хора, достъп до Националната система за спешни повиквания на тел. 112. Повече от 10 години се водеше тази борба. Днес за всеки от нас номерът 112 е отворен. В рамките на последната година успяхме с общите усилия на новото ръководство на СГБ да повишим и да подобрим лимитите, които се отпускат за слуховите апарати. Успяхме с настоятелни усилия да утвърдим увеличаване на процентите при освидетелстване на глухотата. Гордост за нас в последните години е и все по-успешното участие на нашата българска младежка организация в европейските и световни мероприятия на глухите младежи. МОСГБ вече има завоювани позиции там. И какво по-хубаво от това, бъдещето да е с нас, за младостта, която единствена има право на верния път напред! Напред, и то с основателна гордост бяхме през изминалата година и като участници в мероприятията, свързани с българското председателство на Европейския парламент. Да, нашите преводачи бяха елитни там. Цял свят следеше онлайн събитията, благодарение на тях. България пак беше първа! Гордост, разбира се, е и съпричастността за многолюдно участие на членовете ни в нашите годишни национални мероприятия, в туристическите събори, в поредните европейски форуми за социално предприемачество, в държавните първенства по шах и по риболов. Но и с участието ни в международни проекти, като например „Pro hear”, за трудова заетост на хората със слухови увреждания. И накрая още нещо, изключително важно, като признание за СГБ и България, само преди няколко месеца, през декември 2018 година, ръководството на Европейския съюз на глухите проведе свое заседание в София, в Съюза на глухите в България. Това не се е случвало никога преди тук в България! Всички лидери на ЕСГ бяха тук. Бяха с нас, защото ни уважават. Какво по- голямо признание! И ако сега се върнем към миналото, към онази 1934 година, когато нашите предци са основавали дружеството на глухите хора в България за доброто им, можем с гордост да им кажем, днес ние успяваме да умножим добрите дела! С всеки ден, успяваме, макар и в трудни времена. И сме горди!

Бъдете живи и здрави, уважаеми приятели, членове на Съюза на глухите в България! Бъдете дръзновени и достойни! Честит празник! Честит 85-годишен юбилей на Съюза на глухите в България!

Николай Нинов,

председател на Съюза на глухите в България

Традицията продължава

12 юли, този паметен ден събра повече от 70 членове на плевенската организация в клуба на РО. Приятелската среща започна от обяд и продължи до късно вечерта. Забавно бе за всички. Най-вече на малките наши бъдещи членове. Хладният вечерен бриз нежно галеше и последните, които отнасяха със себе си в своите домове оживелите в сърцата им спомени, натрупани през тази 85-годишна история на нашия съюз. Заедно с новите пожелания и инициативи, родили се сред приятелски разговори и желания да направим живота си по ведър и смислен. Официалното честване на 85-годишния юбилей на Съюза на глухите в България ще бъде в края на месец септември. Ето защо в чест на юбилея членовете на районната организация в Плевен планираха един излет и до Плевенската панорама, построена сред прекрасна природа. Величественият обелиск и днес носи славата на българските войни, оставили кости те си за да я има България. А местността носи името „Мъртвата долина”. В дъното на долината има язовир с барбекю и спортна площадка. Там, в местността, наситена с исторически спомени, ще отбележим 85-годишния юбилей на Съюза на глухите в България– юбилеят, който ни води днес, а и в бъдещето!

Димитрина Каракирова

координатор на РО на глухите в Плевен
15 октомври, Ден на белия бастун. Живот без зрение

Слепотата и другите сериозни увреждания на зрението може да са причинени от много неща, включително от травма или заболяване. Те могат да засегнат очите, зрителните нерви или мозъка. Хората, които частично или напълно загубват зрението си, често отказват да приемат състоянието си и са обзети от тъга и страх. Мнозина обаче се научават да се справят добре с положението си и водят удовлетворяващ живот. Очите обикновено са главното средство, чрез което получаваме информация за света около нас. Затова, когато някой загуби зрението си, той започва да разчита повече на другите си сетива — слух, обоняние, осезание и вкус. Според списание „Сайънтифик Америкън“ проучванията на невропластичността на мозъка сочат, че той има способността „да се изменя в зависимост от преживяванията“. В статията се добавя: „Има много доказателства, които показват, че ако мозъкът не получава информация от дадено сетиво, той може да се пренастрои така, че да подкрепя и засилва другите сетива.“ Насочваме внимание на следните примери.

Слух: Различните звуци като гласове и стъпки могат да рисуват картини в ума на незрящите. Сляп мъж на име Фернандо казва: „Научих се да запомням и разпознавам хората по гласа или дори по походката им.“ Хуан, който също е сляп, споделя: „За слепите гласът на човека представя неговата личност.“ Подобно на всички нас слепите обръщат внимание и на тона на гласа, който предава различни емоции. Звуците могат да помогнат на сляп човек с развит слух да научи много за околната среда - накъде се движат колите, колко голяма е дадена стая и къде се намират определени препятствия.

Обоняние: То също може да носи много информация и то не само относно източника на миризмата. Например,  когато незрящият минава по определен маршрут, неговото обоняние може да му помогне да състави в ума си карта, която да включва кафенета, ресторанти, пазари и т.н. Разбира се, познатите звуци и подробностите, научени чрез допир, допълват картата.

Осезание: „Пръстите са моите очи“, казва Франсиско. Обхватът на тези „очи“ може да бъде разширен посредством бастун. Манасес, който е сляп по рождение, се научил да използва бастун в детството си. Той обяснява: „Знам точно къде се намирам благодарение на другите си сетива, паметта си и маркировката по тротоара, която усещам с помощта на бастуна си.“

Белият бастун се използва като инструмент за мобилност на хора с увреждания на очите едва след Първата световна война.  През 1921 г. Джеймс Бигс – фотограф от Бристол, Великобритания, ослепява след злополука. В района, в който живеел, имало силно пътно движение. Ето защо той боядисал в бяло бастуна, който използвал за подпомагане на придвижването си в района. Белият цвят го направил по-забележим. 
Белият бастун е приет и като защитен знак в законите за уличното движение на всички страни в света

1 октомври е обявен за Международен ден на възрастните хора с решение на Общото събрание на ООН от 14 декември 1990 г. На този ден всички ние отдаваме почитта си към хората от третата възраст и техния принос към обществото. Времето, в което живеем, налага необходимостта да обръщаме все по-голямо внимание на възрастните хора между нас. Икономическите проблеми, демографската криза, желанието на младите хора да търсят реализация в чужбина водят до постоянна тенденция на застаряване на обществото ни. Все повече са населените места, в които има само възрастни хора. Така, едно от най-големите препятствия, пред което хората от третата възраст са принудени да се изправят, се оказва самотата. Невъзможността, поради конкретно заболяване или недостатъчни доходи, да навестиш приятел или да отвориш дома си за такъв, липсата на човек, с когото да разговаряш и споделяш, са често техен спътник. Оставени сами на себе си, с болката и тъгата, възрастните се превръщат в забравени хора, които постепенно угасват в един свят, в който за тях се говори само като статистика покрай поредното преброяване.

В България често възрастта е зависимост. В общия случай означава по-малко възможности, по-малко приятели, по-малко средства, по-малко радост... Те имат своите нужди днес и сега. Утре може да не оцелеят. Утре може да ги няма. А те са ни нужни, с опита, с мъдростта, с тяхната безкрайна отдаденост, обич и топлота.

XXVI Национален събор-надпяване за пенсионерски групи, Беклеме, 2019

Културният клуб на пенсионера в Троян, община Троян и Обединеният съюз на пенсионерите поканиха желаещите певци, инструменталисти  и групи от третата възраст да участват в събора-надпяване „Беклеме-2019”. Той се проведе  на 24 и 25 август. Участваха следните групи изпълнители в събора: Фолклорни групи, Групи за обработен фолклор, Групи за автентичен фолклор, Групи за стари градски песни, Индивидуални изпълнители.

По регламент се допусна изпълнението на 3 песни в рамките на 10 минути. Индивидуалните изпълнители изпълниха по една песен. Официалното откриване на събора се състоя на 24 август от 10.00 часа. Целите на събора са Да се съхрани,популяризира и развива песенното творчество на България; Да се предаде любовта към народната песен от баби и дядовци на техните внуци. Участници от плевенска община бяха самодейните групи от с. Буковлък, вокална група "Росна китка" с. Върбица, вокална група "Пендари" при клуб на ул. Данаил Попов и вокална група "Пей, сърце" при клуб ул. Гренадирска 30.

Празник на парк „Кайлъка“ и туризма се проведе на 31 август 2019. Организатори са Общински съвет на Съюза на пенсионерите-2004 -Плевен. Началото на празника, който бе с богата музикална програма, бе от 10 часа на сцената на Летния театър в „Кайлъка“. Входът бе свободен. Участваха групите на хората с увреждания от клуба на ул. Гюмурджина- "Настроение" с ръководител Живка Петрова, вокална група "Пендари" ул. Данаил Попов, тази на ул. Гренадирска 30- "Пей, сърце" с ръководител Данаил Мицев и тази от с. Долна Митрополия. Накрая концертът завърши с изпълнение на танцьорите от група "Готините" при клуб Мизия на ул. Руй 4.
В Перник беше проведен XIII Многожанров републикански фестивал на хората с увреждания. Той се организира от местната структура на Съюза на инвалидите, от СИБ и е под патронажа на кмета на Перник Вяра Церовска, а тазгодишното издание е посветено и на 30-годишнината от създаването на Съюза на инвалидите в България. Тука е мястото да благодарим на г-жа Анита Тараланска, Председател на СИБ, кв. Църква, Перник, която за поредна година показа една отлична организация. В продължение на два дни, на 31 август и 1 септември 2019  на откритата сцена в квартал "Църква" се изявиха над 80 колектива от цялата страна. Общият брой на участниците е близо 2000, като сред тях има представители на Северна Македония и Косово. 

От плевенска област се представиха единствено групите от с. Горна митрополия, с. Шиаково, гр. Гулянци, гр. Червен бряг, с. Бреница.

Съставители: инж. Румен Петков 

За контакти: тел. 064/835852
Разпространява се БЕЗПЛАТНО
ВЯРА

